31992R1764
L 181/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1764/92 НА СЪВЕТА
29 юни 1992 година
за изменение на режима за внос в Общността на някои селскостопански стоки с произход от Алжир, Кипър, Египет, Израел, Йордания, Ливан, Малта, Мароко, Сирия и Тунис
СЪВЕТЪТ НА ЕВРОПЕЙСКИТЕ ОБЩНОСТИ:
като взе предвид Договора за създаване на Европейската икономическа общност, и по-специално член 113 от него,
като взе предвид предложението на Комисията,
като има предвид, че в общия контекст на една нова Средиземноморска политика, за заздравяване връзките и подобряване на сътрудничеството със страните от региона Съветът и Комисията приеха резолюция за търговия със средиземноморските страни, които не са членки, на срещата на Съвета от 18 и 19 декември 1990 г.;
като има предвид, че тази резолюция допринася конкретно за прилагането на мерки за насърчаване на селскостопанския износ от страните от Общността и доколкото следва да бъдат определени договорености за прилагане на такива мерки;
като има предвид, че за да бъде постигнато това, е необходимо да се допълнят споразуменията за внос в Общността съгласно изискванията на протоколите към споразуменията за асоцииране или за сътрудничество сключени с Алжир, Кипър, Египет, Израел, Йордания, Ливан, Малта, Мароко, Сирия и Тунис,
ПРИЕ НАСТОЯЩИЯ РЕГЛАМЕНТ:
Член 1
1. Митата, приложими на 31 декември 1991 г. в Общността, както са установени от 31 декември 1985 г. за продукти, описани в приложение II към Договора, които произхождат от въпросните средиземноморски страни, които не са членки, и за които митата се премахват постепенно и след 1 януари 1993 г., съгласно протоколите към споразуменията за асоцииране или за сътрудничество, посочени в приложение I към настоящия регламент, ще бъдат премахнати на два еднакви етапа от 1 януари 1992 г. и от 1 януари 1993 г.
2. Параграф 1 ще се прилага в лимитите, ако има такива, на тарифните квоти и схемите за премахване на митата, посочени в протоколите по първия параграф и ще отчитат всички специални изисквания, заложени в тях.
3. Когато в резултат на прилагането на параграф 1, митата достигнат 2 % или по-малко, те ще бъдат премахнати изцяло.
Тези мерки ще се прилагат mutatis mutandis за специфични мита, които не надвишават 2 % ad valorem.
Член 2
1. Тарифните квоти и референтните количества за продуктите по приложение II към Договора, посочени в протоколите по член 1, ще бъдат увеличени на четири равни стъпки от 5 % годишно от 1992 г. до 1995 г. в рамките на количествата и съгласно графика, посочени в член 1, параграф 2.
Това увеличение ще бъде 3 % за тарифните квоти за продуктите, посочени в приложение II към настоящия регламент.
2. Увеличението на тарифните квоти ще бъде приложено за продукти с произход от Кипър само ако такова увеличение не е вече договорено по силата на протокола, сключен между Общността и Република Кипър, посочен в приложение I към настоящия регламент.
Член 3
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 юни 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 29 юни 1992 година.